CELEX: 
Language: sl
Date: 2019-01-14 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2017/625 Evropskega parlamenta in Sveta glede kategorij pošiljk, za katere velja uradni nadzor na mejnih kontrolnih točkah

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2017/625 o izvajanju uradnega nadzora (v nadaljnjem besedilu: uredba o uradnem nadzoru) vzpostavlja okvir za izvajanje uradnega nadzora in drugih uradnih dejavnosti za preverjanje pravilne uporabe zakonodaje Unije o agroživilski verigi. To vključuje uradni nadzor živali in blaga, ki vstopajo v Unijo iz tretjih držav.
            
            
               Namen tega delegiranega akta je dodati sestavljene proizvode, seno in slamo h kategorijam pošiljk, za katere je treba ob njihovem prispetju v Unijo opraviti uradni nadzor na mejni kontrolni točki.
            
            
               Vendar je akt povezan z drugimi akti, ki bodo določali:
            
            
               ·izvzetje nekaterih kategorij sestavljenih proizvodov iz uradnega nadzora na mejnih kontrolnih točkah (na podlagi člena 48 uredbe o uradnem nadzoru), ki se uporablja od 21. aprila 2021, do takrat pa se uporabljajo veljavna izvzetja;
            
            
               ·seznam ustreznih sestavljenih proizvodov skupaj z njihovimi oznakami KN (na podlagi člena 47(2)(a) uredbe o uradnem nadzoru);
            
            
               ·uvozne pogoje, ki bi od 21. aprila 2021 morali veljati za različne kategorije sestavljenih proizvodov ter za seno in slamo (na podlagi členov 90 in 126 uredbe o uradnem nadzoru ter člena 234(2), člena 237(4) in člena 239(2) pravil o zdravju živali), kot so zahteve glede uvrstitve na seznam, spričevala ali potrdila.
            
            
               2.POSVETOVANJA PRED SPREJETJEM AKTA
            
            
               S strokovno skupino Komisije „uradni nadzor“ (E00911) je bilo večkrat opravljeno posvetovanje in z ustreznimi zainteresiranimi stranmi je bilo organiziranih več srečanj.
            
            
               Na spletnem mestu Komisije, ki nudi možnost pripomb na osnutek Delegirane uredbe (https://ec.europa.eu/info/law/better-regulation/have-your-say_sl), je en državljan podal pripombo, da bi moral člen 47(1)(b) uredbe o uradnem nadzoru poleg sklica na živalske stranske proizvode vsebovati tudi sklic na „pridobljene proizvode“, da bi bil usklajen s členom 1(2) navedene uredbe. Vendar prenos pooblastila iz člena 47(3) Uredbe (EU) 2017/625, ki Komisiji omogoča, da spremeni kategorije iz člena 47(1) uredbe o uradnem nadzoru, ne predvideva možnosti, da se v navedeno določbo dodajo pridobljeni proizvodi.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga je člen 47(3) Uredbe (EU) 2017/625.
            
            
               DELEGIRANA UREDBA KOMISIJE (EU) …/…
            
            
               z dne 14.1.2019
            
            
               o spremembi Uredbe (EU) 2017/625 Evropskega parlamenta in Sveta glede kategorij pošiljk, za katere velja uradni nadzor na mejnih kontrolnih točkah
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS
                  1
                in zlasti člena 47(3) Uredbe,
            
            
               ob upoštevanju naslednjega:
            
            
               (1)Uredba (EU) 2017/625 Evropskega parlamenta in Sveta vzpostavlja okvir za izvajanje uradnega nadzora in drugih uradnih dejavnosti za preverjanje pravilne uporabe zakonodaje Unije o živilih in krmi. Navedeni okvir vključuje uradni nadzor živali in blaga, ki vstopajo v Unijo iz tretjih držav.
            
            
               (2)Uredba (EU) 2017/625 zahteva, da se pri nekaterih kategorijah živali in blaga za vsako pošiljko opravi uradni nadzor na določenih mejnih kontrolnih točkah prvega prispetja v Unijo, in sicer zaradi tveganja, ki ga navedene kategorije lahko pomenijo za javno zdravje in zdravje živali.
            
            
               (3)Poleg kategorij pošiljk, ki so že navedene v Uredbi (EU) 2017/625, bi se moral za živila, ki vsebujejo tako proizvode rastlinskega izvora kot predelane proizvode živalskega izvora (sestavljeni proizvodi) ter seno in slamo, izvajati uradni nadzor na mejnih kontrolnih točkah, saj lahko tudi ta predstavljajo tveganje za javno zdravje in zdravje živali.
            
            
               (4)Zato bi bilo treba Uredbo (EU) 2017/625 ustrezno spremeniti.
            
            
               (5)Ker se Uredba (EU) 2017/625 uporablja od 14. decembra 2019, bi se morala tudi ta uredba uporabljati od navedenega datuma –
            
            
               SPREJELA NASLEDNJO UREDBO:
            
            
               Člen 1
            
            
               V členu 47(1) Uredbe (EU) 2017/625 se točka (b) nadomesti z naslednjim: 
            
            
               „(b)proizvodi živalskega izvora, zarodni material, živalski stranski proizvodi, seno in slama ter živila, ki vsebujejo tako proizvode rastlinskega izvora kot predelane proizvode živalskega izvora („sestavljeni proizvodi“);“.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 14. decembra 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 14.1.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
         
         
            
                  
                     (1)
                  
                        UL L 95, 7.4.2017, str. 1.